A BIZOTTSÁG 2005/170/EK RENDELETE
(2005. január 31.)
a feldolgozásra szánt paradicsom támogatásának a 2005-2006-os gazdasági évre vonatkozó meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6. cikke (1) bekezdésére,
mivel:
(1)
A feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet (2) 3. cikkének (3) bekezdése szerint a Bizottság január 31. előtt közzéteszi a feldolgozásra szánt paradicsomokra alkalmazandó támogatási összeget.
(2)
Azon tagállamok számára, amelyek 2004. április 30-án a Közösség tagállamai voltak, a 2201/96/EK rendelet 5. cikkének (1) bekezdésében említett, a paradicsom-feldolgozás közösségi és nemzeti küszöbértékének megtartására irányuló felülvizsgálatot azon elmúlt három gazdasági évben támogatott mennyiségek alapján hozták létre, amelyek tekintetében az érintett tagállamok mindegyikében végleges adatok állnak rendelkezésre.
(3)
Azon tagállamok számára, amelyek 2004. május 1-jén csatlakoztak az Európai Unióhoz, a paradicsom-feldolgozás közösségi és nemzeti küszöbértékének megtartására irányuló felülvizsgálatot azon mennyiségek alapján hozták létre, amelyek vonatkozásában a 2004-2005-ös gazdasági évre támogatási kérelmeket nyújtottak be, összhangban a 2201/96/EK tanácsi rendelet és az 1535/2003/EK rendelet alkalmazására vonatkozó átmeneti intézkedések megállapításáról szóló, 2004. március 5-i 416/2004/EK rendelet (3) 4. cikkével a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz való csatlakozása következtében.
(4)
A támogatási rendszer keretében feldolgozott paradicsom mennyisége, amelyet a közösségi és nemzeti küszöbérték megtartására irányuló felülvizsgálat szempontjából figyelembe kell venni 128 640 tonnával több, mint a közösségi küszöbérték. Azoknak a tagállamoknak az esetében tehát, amelyek túllépték a rájuk vonatkozó feldolgozási küszöbértéket, a 2201/96/EK rendelet 4. cikke (2) bekezdésében meghatározott szinthez viszonyítva, az említett rendelet 5. cikke (2) és (4) bekezdésének, valamint a 416/2004/EK rendelet 3. cikke (2) bekezdésének megfelelően, módosítani kell a 2005/2006 gazdasági évben feldolgozásra szánt paradicsom támogatási összegét.
(5)
Az e rendeletben meghatározott intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2005-2006-os gazdasági évre vonatkozóan, a 2201/96/EK rendelet 2. cikke alapján a paradicsom támogatási összege a következőképpen került meghatározásra:
a)
Görögországban, Franciaországban, Portugáliában, Olaszországban, a Cseh Köztársaságban, Cipruson, Magyarországon, Máltán, Lengyelországban és Szlovákiában 34,50 euro/tonna;
b)
Spanyolország-ban:
i)
34,50 euro/tonna a feldolgozásra szánt hámozott, egész paradicsomra vonatkozóan,
ii)
31,29 euro/tonna az egyéb feldolgozásra szánt paradicsomra vonatkozóan.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 31-én.